KIRJALLINEN KYSYMYS E-0082/00 esittäjä(t): Alexandros Alavanos (GUE/NGL) komissiolle. Euroopan unionin rahoittamien hankkeiden riittämätön avoimuus.



Virallinen lehti nro 280 E , 03/10/2000 s. 0174 - 0175



KIRJALLINEN KYSYMYS E-0082/00 esittäjä(t): Alexandros Alavanos (GUE/NGL) komissiolle (24. tammikuuta 2000) Aihe: Euroopan unionin rahoittamien hankkeiden riittämätön avoimuus Via Attikan rakennustyöt (tieosuuksilla Leoforos ElevsinasStavrosSpatan lentokenttä) vahvistavan sopimuksen 61 artiklassa mainitaan ehtona luottamuksellisuus ja korostetaan, että sopimusosapuolet sitoutuvat selkeästi siihen, että kaikki tiedot, kirjeenvaihto, asiakirjat ja suunnitelmat ovat luottamuksellisia eikä niitä saa luovuttaa kolmannelle osapuolelle, jäljentää millään tavoin tai saattaa julkisuuteen, ja että velvollisuus luottamuksellisuuden noudattamiseen jatkuu koko sopimuskauden sekä kolmen vuoden ajan sen päättymisen jälkeen. Kun otetaan huomioon, että Euroopan unionin yhteisrahoittamia hankkeita ja hankintoja koskee yleinen vaatimus riittävästä avoimuudesta ja että vastaavia ehtoja sisältyy mahdollisesti myös muihin sopimuksiin tai ne voivat toimia ennakkotapauksina tulevaisuudessa, kysyn komissiolta seuraavaa: 1. Miten se aikoo varmistaa rahoituksen riittävän avoimuuden ja yhteisrahoittamiensa hankkeiden asianmukaisen toteutuksen? 2. Koskeeko edellä mainittu luottamuksellisuuden klausuuli myös komissiota? 3. Eikö lain 2445/96 61 artikla vaikeuta äskettäin sattuneen Via Attikan sillan romahtamisen syiden selvittämistä? 4. Mihin toimiin komissio aikoo ryhtyä, jotta 61 artiklasta poistettaisiin luottamuksellisuutta ja julkaisemista koskevat sanamuodot? Frederik Bolkesteinin komission puolesta antama vastaus (9. maaliskuuta 2000) Komissiolla olevien tietojen perusteella arvoisan parlamentin jäsenen mainitsemassa säännöksessä oleva luottamuksellisuuden klausuuli koskee käyttöoikeussopimuksen tehneiden osapuolten eli valtion ja niiden yritysten välisiä suhteita, jotka muodostavat kyseessä olevan sopimuksen saaneen ryhmittymän. Tämä säännös ei voi millään lailla vaikuttaa komission ja yleisesti ottaen toimivaltaisen viranomaisen oikeuteen valvoa yhteisön rahastoista rahoitettujen hankkeiden toteuttamista, jota säännellään useilla säädöksillä. Myös muilla säädöksillä, kuten julkisia hankintoja koskevien sopimusten tekomenettelyjen yhteensovittamisesta annetuilla direktiiveillä ja jäsenvaltioiden toimenpiteillä, taataan vaadittu avoimuus hankkeen myöntämisen jälkeisissä vaiheissa. Tämäntyyppisiä klausuuleja sisällytetään usein sopimuksiin, joissa määrätään osapuolten välisistä suhteista, ja niiden tarkoituksena on erityisesti suojella asianosaisten oikeuksia ottamalla huomioon mm. henkinen ja teollinen omaisuus, liikesalaisuudet ja neuvottelusalaisuudet. Komissio korostaa, että tällaiset klausuulit eivät ole koskaan olleet esteenä sille, etteivät komissio tai muut toimivaltaiset tahot voisi käyttää valtaansa valvoa hankkeiden moitteetonta toteuttamista. Via Attikan siltarakennustyömaalla tapahtuneen onnettomuustapauksen johdosta asiasta vastaavat Kreikan viranomaiset ovat perustaneet tutkintakomission selvittääkseen onnettomuuden syyt. Komissio ryhtyy tutkintakomission johtopäätösten perusteella asianmukaisiin ja tarvittaviin toimenpiteisiin, joista säädetään rakennerahastoja koskevista yleisistä säännöksistä 21 päivänä kesäkuuta 1999 annetun asetuksen (EY) N:o 1260/1999(1) 38 ja 39 artiklassa. (1) EYVL L 161, 26.6.1999.